‘เคทีซี’เล็งขยายธุรกิจลาวรับเออีซี
พลิกฐานะบริษัทพ้นขาดทุนแล้ว ‘ระเฑียร’สั่งบุกการตลาดเต็มที่
9 ต.ค. 2555

พลิกฐานะบริษัทพ้นขาดทุนแล้ว ‘ระเฑียร’สั่งบุกการตลาดเต็มที่
“เคทีซี” คิดการใหญ่ เล็งขยายธุรกิจไปประเทศเพื่อนบ้านรับเออีซี เร่งเครื่องอัดแคมเปญ หลังล้างขาดทุนสะสมสำเร็จ
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่า ในเดือน ก.พ.ปีหน้า บริษัทจะเริ่มทำการประเมินถึงความเป็นไปได้ในการขยายธุรกิจบัตรเครดิตและสินเชื่อบุคคลออกไปยังกลุ่มประเทศเพื่อนบ้าน โดยในเบื้องต้นน่าจะขยายออกไปยังประเทศลาวเป็นแห่งแรก เพราะมีวัฒนธรรมที่ใกล้เคียงกับไทย ทำให้ง่ายต่อการทำการตลาดมากที่สุด 
อย่างไรก็ตาม ตลาดในประเทศพม่า กัมพูชา และจีนตอนใต้ ก็มีความน่าสนใจในการขยายธุรกิจออกไปเช่นกัน
“ตอนนี้ระบบภายในเราเริ่มเข้าที่เข้าทางแล้ว ทั้งระบบการติดตามหนี้ ช่องทางการให้บริการลูกค้า เหลือเพียงระบบไอทีที่จะเสร็จในเดือน ก.พ.ปีหน้า เมื่อระบบพร้อมเราจะเริ่มมองถึงโอกาสจากเออีซี ซึ่งเรื่องการตลาดผมมองว่าไม่น่าห่วง มีลูกค้า แต่แน่นอนที่ห่วงคือเรื่องข้อกฎหมายต่างๆ และการติดตามหนี้ซึ่งต้องศึกษาให้ดี” นายระเฑียร กล่าว
นายระเฑียร กล่าวว่า ในไตรมาสที่ผ่านมาบริษัทสามารถล้างการขาดทุนสะสม 69 ล้านบาทได้หมดแล้ว เป็นผลมาจากการดึงงานหลายส่วนที่เคยจ้างบริษัทภายนอกกลับเข้ามาบริหารเอง ทำให้มีต้นทุนต่อรายได้ลดลง ซึ่งผลดำเนินงานที่ออกมาดีเกินคาด ทำให้บริษัทสามารถกลับมาทำแคมเปญการตลาดได้อีกครั้งในช่วงไตรมาสสุดท้าย จากเดิมที่คาดว่าต้องรอถึงต้นปีหน้า
“ตอนนี้เรียกได้ว่าเราพ้นช่วงแห่งการตั้งรับแล้ว กำไรที่ดีขึ้นในไตรมาส 3 ทำให้เราสามารถสำรองเงินกำไรมาใช้ในการตลาดได้ ซึ่งจากนี้จะได้เห็นเคทีซีออกแคมเปญการตลาดเดือนละ 2 ครั้ง เพื่อกระตุ้นยอดใช้จ่ายของลูกค้าผ่านงบประมาณหลายสิบล้านบาท ซึ่งเชื่อว่าจะช่วยให้รายได้ของบริษัทในช่วง 3 เดือนสุดท้าย เติบโตขึ้น 20%” นายระเฑียร กล่าว
นายระเฑียร กล่าวว่า ปัจจุบันเคทีซีมีฐานลูกค้าบัตรเครดิตจำนวน 1.6 ล้านใบ และมีฐานลูกค้าสินเชื่อบุคคลจำนวน 6 แสนบัญชี โดยมียอดการใช้จ่ายผ่านบัตรเติบโตจากต้นปีมาแล้ว 10% มียอดบัตรที่มีการใช้จ่ายจริง 70% ขณะที่สัดส่วนหนี้เสีย (เอ็นพีแอล) ปรับลดลงมาจากช่วงต้นปีที่ระดับ 10% ลงมาอยู่ในระดับ 4%
สำหรับกำไรสุทธิในไตรมาส 2 ของปี 2555 เท่ากับ 86 ล้านบาท เพิ่มขึ้น 71% จากช่วงเดียวกันของปีก่อน มีรายได้รวม 3,085 ล้านบาท ลดลง 2% จากไตรมาสเดียวกันของปีก่อนที่ 3,153 ล้านบาท โดยมีรายได้ดอกเบี้ยรับ 1,968 ล้านบาท รายได้ค่าธรรมเนียม 793 ล้านบาท และรายได้อื่นๆ 324 ล้านบาท ขณะที่ค่าใช้จ่ายรวมลดลงจาก 3,059 ล้านบาท เหลือ 2,918 ล้านบาท มีหนี้สูญและหนี้สงสัยจะสูญ 793 ล้านบาท ลดลง 30% จาก 1,131 ล้านบาท เนื่องจากประสิทธิภาพของการติดตามหนี้
ก่อนหน้านี้ที่ประชุมคณะกรรมการบริษัท บัตรกรุงไทย มีมติแต่งตั้งนางกิตติยา โตธนะเกษม รองกรรมการผู้จัดการ ธนาคารกรุงไทย ขึ้นดำรงตำแหน่งประธานกรรมการแทนนายพงศธร สิริโยธิน ที่ได้ลาออกจากกรรมการบริษัท